|  |  |
| --- | --- |
| **IZVJEŠĆE O SAVJETOVANJU S JAVNOŠĆU**  **U POSTUPKU DONOŠENJA**  **ODLUKE O POTICANJU RAZVOJA MALOG GOSPODARSTVA KROZ DODJELU POTPORA ZA RAZVOJ PODUZETNIŠTVA GRADA PULE U 2022. GODINI „POTPORE PULA 2022“**  Nositelj izrade izvješća: Grad Pula - Pola, Upravni odjel za financije i gospodarstvo  Pula, 5.4.2022. godine | |
| **Naziv akta za koji je provedeno savjetovanje s javnošću** | **Nacrt prijedloga Odluke o poticanju razvoja malog gospodarstva kroz dodjelu potpora za razvoj poduzetništva grada Pule u 2022. godini „Potpore Pula 2022“** |
| **Naziv tijela nadležnog za izradu nacrta / provedbu savjetovanja** | Upravni odjel za financije i gospodarstvo |
| **Razlozi za donošenje akta i ciljevi koji se njime žele postići uz sažetak ključnih pitanja** | Grad Pula-Pola ovom Odlukom postavlja okvir za poticanje razvoja malog gospodarstva u 2022. godini te se teži ostvarenju sljedećih ciljeva:   * smanjenje početnih financijskih izdataka poduzetnika prilikom pokretanja poslovanja, * poticanje mikro i malih poduzetnika da koriste sredstva za digitalni marketing i digitalizaciju poslovanja, * smanjenje troškova rada u procesu samozapošljavanja ili zapošljavanja novog djelatnika, odnosno poticanje zapošljavanja nove radne snage, * povećanje konkurentnosti mikro i malih poduzetnika kroz dodatnu edukaciju, naukovanje i stručno usavršavanje zaposlenika, * zamjena dotrajalih strojeva, alata i opreme, odnosno nabava suvremenih strojeva, alata i opreme čime bi se osnažio sektor malih proizvodnih djelatnosti i sektor uslužnih djelatnosti u području popravaka predmeta za osobnu uporabu i kućanstvo, * povećanje broja gospodarskih subjekata te konkurentnosti u IT sektoru. |
| **Objava dokumenata za savjetovanje** | <https://www.pula.hr/hr/eusluge/ekonzultacije/ekonzultacije-u-tijeku/67/prijedlog-odluke-o-poticanju-razvoja-malog-gospodarstva-kroz-dodjelu-potpora-za-razvoj-poduzetnistva-grada-pule-u-2022g-potpore-pula-2022/> |
| **Razdoblje provedbe savjetovanja** | Internetsko savjetovanje s javnošću provedeno je u razdoblju od 3. ožujka do 1. travnja 2022. godine. |
| **Pregled osnovnih pokazatelja uključenosti savjetovanja s javnošću** | U za to propisanom roku zaprimljena su 3 prijedloga podnesena od strane zainteresirane javnosti s višestrukim primjedbama i prijedlozima, od kojih se 2 ne prihvaćaju a 1 je djelomično prihvaćen. Također zaprimljena su 3 upita vezano za mogućnost podnošenja zahtjeva na predloženi program potpora, a zaprimljen je i 1 prijedlog za izgradnju dodatnog coworking prostora uzevši u obzir da Grad Pula-Pola u suradnji sa IDA-om d.o.o. već gradi coworking prostor na lokaciji bivše zgrade Mehanike. Budući da ta 3 upita i 1 prijedlog ne sadržavaju mišljenje, primjedbe i prijedloge promjena javnog poziva kao takvi nisu razmatrani kroz ovo izvješće. |
| **Troškovi provedenog savjetovanja** | Provedba javnog savjetovanja nije iziskivala dodatne financijske troškove. |

**Pregled prihvaćenih i neprihvaćenih mišljenja i prijedloga s obrazloženjem**

|  |  |  |  |
| --- | --- | --- | --- |
| **RB** | **Sudionik savjetovanja (ime i prezime pojedinca, naziv organizacije)** | **Tekst zaprimljenog prijedloga ili mišljenja** | **Status prijedloga ili mišljenja (prihvaćanje/neprihvaćanje s obrazloženjem)** |
| 1. | Milan Nenezić | Zaprimljen 4.3.2022.  Poštovani,  Ovim putem predlažem da se u Javnom pozivu „POTPORE PULA 2022“, doda nova  točka **7. Potpore za slobodna zanimanja.**  Slobodna zanimanja godinama su zapostavljena od strane Grada Pule, te ista zbog svoje specifičnosti ne mogu sudjelovati u potporama za sufinanciranje nabave dugotrajne imovine.  Isto tako predlažem da se u javnom pozivu  pod točkom **5. potpore za sufinanciranje nabave dugotrajne imovine** dodaju poduzetnici slijedećih djelatnosti po NKD i to : područja  M , Skupine : 72.2 , 75 , 80.3. Područja N, skupine: 80.3. i područja Q , skupine 86.2, 86.9,  Nadalje predlažem da osoba koja ima tvrtku registriranu na području Grada Pule, a prebivalište u drugoj općini, a u najvećoj udaljenosti od 30 km od Grada Pula bez obzira na broj zaposlenih isto tako može aplicirati za  potpore, jer se na taj način mogu se pomoći mikro poduzetnici koji imaju registriranu tvrtki na području Grada Pule, a žive u okolnim općinama  koji gravitiraju Gradu Puli ( Medulin, Ližnjan, Vodnjan, Fazana).    S poštovanjem. | **Ne prihvaća se.**  Sukladno Zakonu o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) mikro i mali poduzetnici prihvatljivi su korisnici predloženog programa potpora, u što spadaju i slobodna zanimanja te kao takva nisu zapostavljena u provođenju programa dodjele potpora.  Vezano za Mjeru 5. potpore za sufinanciranje nabave dugotrajne materijalne imovine, područje C Prerađivačka industrija i skupina 95.2 Popravak predmeta za osobnu uporabu i kućanstvo su djelatnosti koje su određene kao prioritet imajući u vidu ograničena financijska sredstva od 1.500.000,00 kuna namijenjenih ovom programu. Također, potrebno je uzeti u obzir i sve benefite koje donosi ulaganje u prerađivačku industriju, od zapošljavanja, izvoza, pozitivne vanjskotrgovinske bilance do rasta BDP-a. Naglašavamo, da je predmetna mjera uvedena kroz komunikaciju sa Udruženjem obrtnika Pule kako bi se što jače potaknula nabava strojeva, opreme i alata kod poduzetnika prerađivačke djelatnosti te kako bi se pomoglo zanimanjima u skupini djelatnosti popravka predmeta za osobnu uporabu i kućanstvo da se održe i opstanu na tržištu.  Vezano za poduzetnike sa prebivalištem u okolnim općinama i gradovima, dosadašnje iskustvo dodjele potpora pokazalo je da postoji izrazito veliki interes poduzetnika za dodjelu bespovratnih potpora u iznosu koji premašuje iznos osiguranih financijskih sredstava. Budući da se financijska sredstva potpore dodjeljuju iz proračuna Grada Pule-Pola, kojeg u najvećoj mjeri pune građani i poduzetnici koji žive i rade na području Pule-Pola, odredba da se potiču poduzetnici koji imaju sjedište i prebivalište na području Pule-Pola je sasvim opravdana. Također, naglašavamo da su izuzeci od te odredbe već ugrađeni u prijedlog Javnog poziva te se tako omogućava da u slučaju više osnivača ne moraju svi imati prebivalište u Puli već minimalno 50% osnivača, a omogućava se i poduzetnicima koji ne udovoljavaju odredbi o sjedištu ili prebivalištu da ukoliko posluju na području Pule-Pola i zapošljavaju 10 ili više osoba sa područja Pule-Pola budu korisnici potpora. |
| 2. | Ivan Nekić | Zaprimljen 7.3.2022.  Poštovani,  nastavno na prijedlog Javnog poziva želim uputiti nekoliko prijedloga.  1. Smatram da bi potpore trebalo ukinuti u potpunosti i ići u smjeru poreznog rasterećenja svih poduzetnika na području Grada Pule. Ovako se načelno mogu javiti samo djelatnosti prerađivačke industrije i IT sektor, dok su ostali zakinuti (osim možda u mjeri 2, koju bi u potpunosti trebalo ukinuti), a svi pune gradski proračun neovisno kojom djelatnošću se bave.  2. No, kako je politička odluka da se potpore dodjeljuju, predlažem da se u mjere uvrste djelatnosti iz resora socijalne skrbi. Tu mislim na obiteljske domove za starije i nemoćne.  Naime, zadnjim izmjenama Zakona o socijalnoj skrbi i povezanim Pravilnikom (koji se uskoro ponovno izmjenjuje), uvode se mnoge izmjene za spomenutu djelatnost.  Predlažem da potpora pokriva zahvate u prilagodbi s navedenim Pravilnikom, od ugradnje vatrodojave do zapošljavanja socijalnih radnika, nabave potrebne opreme i radove na prilagodbi interijera, ugradnje liftova i slično.  S poštovanjem.  Ivan Nekić | **Ne prihvaća se.**   1. Poreznu, odnosno fiskalnu politiku u najvećoj mjeri kreira državna politika na koju Grad Pula-Pola nema utjecaja. Vezano uz ukidanje programa potpora, smatramo da je važno razvijati lokalne politike poticanja poduzetništva te nastaviti dodjelu bespovratnih potpora koja se provodi od 2012. godine. Naglašavamo da su u pripremi programa potpora, osim e-konzultacija koje su se provele sa zainteresiranom javnošću, zatražena i mišljenja HGK Županijske komore Pula, Udruženja obrtnika Pula te Udruge Glas poduzetnika. Moramo istaknuti da se, osim djelatnosti koje se ne financiraju i navedene su u zajedničkim odredbama, na Mjeru 1, Mjeru 2, Mjeru 4 mogu javiti poduzetnici svih ostalih djelatnosti pa tako i poduzetnici iz resora socijalne skrbi. 2. Naglasak u programu potpora je na prerađivačkoj i IT industriji te od ove godine i na zelenim zanimanjima budući da su to propulzivne industrije koje mogu jače povući pulsko gospodarstvo, stvoriti nove vrijednosti, više radnih mjesta te osnažiti izvoz, BDP i pozitivnu vanjskotrgovinsku bilancu. |
| 3. | Vesna Buić Višnjić | Zaprimljen 31.3.2022.  Poštovani.  U svezi potpora poduzetništvu imam dva prijedloga   1. Da li se može unaprijed objaviti kada će početi natječaj za potpore. Prošle godine je natječaj bio otvoren samo dvadesetak dana, pa se dosta poduzetnika nije stiglo prijaviti. Možda je razlog i nedovoljni fond koji je bio manji nego u 2020.toj godini. 2. U zajedničkim odredbama pod točkom 22 nije najjasnije tko se ne smije prijaviti u dijelu koji se odnosi na podnositelje koji su već ostvarili istovrsnu potporu.   Točka 22 koja glasi "Neće se razmatrati ... oni zahtjevi sukladno kojima je podnositelj, u svojstvu vlasnika ili osnivača, već ostvario istovrsnu potporu u prethodnim programima dodjele potpora od strane Grada Pule osim ako svakom pojedinom mjerom nije drugačije određeno. "  Da li to uključuje cijeli program ili pojedine mjere. Ako se odnosi na mjere da li se onda mogu dodijeliti potpore za podmjeru koja je različita od dobivene u prethodnim razdobljima. Molim vas da mi odgovorite i objasnite mailom ako je moguće.  Moj je prijedlog da se taj dio ukine ili ograniči vremenski.  naVes SHIP DESIGN  vlasnik Vesna Buić Višnjić | **Djelomično se prihvaća.**   1. Javni poziv objavljuje se na web stranici Grada Pule-Pola, [www.pula.hr](http://www.pula.hr) i o tome se obavještavaju i mediji kako bi objavili tu informaciju. Također, obavještavamo i HGK ŽK Pula i Udruženje obrtnika Pula kako bi oni direktno o objavi javnog poziva obavijestili svoje članove te na taj način vodimo računa da obavijest o objavi javnog poziva bude dostupna svima pod jednakim uvjetima. 2. Usvaja se primjedba te se iza riječi „već ostvario istovrsnu“ dodaju riječi „odnosno identičnu“. Predmetnom odredbom želi se onemogućiti isplata istovrsnih odnosno identičnih potpora koje su isplaćene u prethodnim godinama budući da nije moguće dva puta ostvariti potporu kao poduzetnik početnik, nije moguće dvaput ostvariti potporu za zapošljavanje iste osobe ili ostvariti potporu temeljem dokumentacije za robu ili usluge na osnovu koje je već ostvarena potpora u prethodnim godinama, ali je moguće javiti se na određene mjere više puta ako se udovoljava uvjetima koji su propisani u svakoj pojedinoj mjeri te općenito javnim pozivom. |